钦定古今图书集成/明伦汇编/官常典/第617卷 > 王达
## 钦定古今图书集成/明伦汇编/官常典/第617卷 > 王达

按《泾县志》：“达字德孚，东隅人。为人慷慨，豁达大度，尝
以经济自期。登成化丙戌罗伦榜进士第，任南京户
部主事，历本部员外郎。郎中练达廉干，卓有才名。受
檄平物价，中贵不敢犯。决凤阳、河南之争田万亩，军
民不敢欺。发十三年之盗银于仓地，人称神明。擢湖
广武昌知府，遇事风生，不避权要。时妖僧继晓挟邪”
术，欺罔莫敢先发。公特疏其罪擒之，以正典刑。赈饥
民，释疑狱，全活者甚众。以俸馀修学校，立《九则法》，以
定赋役，政平讼理，课绩居最，致有“天下第一知府”之
称。时冢宰王公恕将大用之，以不趋承，飘然致仕，年
九十二卒。公刚方正直，学问深邃，吏事精敏，制行端
方。罗一峰、庄定山、陈白沙诸公尤相友善，平生言行
以古人自期，士林称重。今子孙蕃衍，簪笏蝉联，人谓
清白之报。公《上封事示内》诗有“莫问龙颜今喜怒，已
𢬵白骨葬江陵”之句。